<classify> SERIKALI imetenga kiasi cha Sh bilioni 20 kwa ajili ya uboreshaji wa huduma katika Hospitali za Rufaa za Mikoa ili ziweze kutoa huduma kwa kiwango cha juu cha ngazi ya rufaa.Naibu Waziri wa Afya , Maendeleo ya Jamii, Jinsia , Wazee na Watoto, Dk Faustine Ndugulile alisema hayo hivi karibuni mjini Morogoro alipozungumza na watendaji wa ngazi mbalimbali wa Sekta ya Afya .Dk Ndugulile alisema, kwa sasa hospitali hizo zimerudi chini ya usimamizi wa Wizara ya Afya, Maendeleo ya Jamii, Jinsia, Wazee na Watoto, hivyo wizara ina jukumu la kuona huduma zake zinaboreshwa kwa kutengewa kiasi cha Sh bilioni 20.Naibu Waziri alisema, kuwa tayari mashine ya x-ray ya kisasa ya kidijiti imepelekwa katika Hospitali ya Rufaa ya Mkoa wa Morogoro na inatarajia kufungwa muda wowote ili kutoa huduma kwa wajonjwa.Alisema ili kuleta ufanisi, wizara yake haitasita kuwachukulia hatua Waganga Wakuu wa Mikoa na wa Wilaya na Makatibu wa Afya watakaoshindwa kutatua changamoto zinazowakabili watumishi wa Sekta ya Afya.Pamoja na hayo aliwataka madaktari na wauguzi wa hospitali za serikali kote nchini kufuata kanuni na misingi ya kuandika majina halisi ya dawa kwa wagonjwa wanapokwenda kupewa huduma za matibabu ili kuepuka kufanyia matangazo makampuni yanayotengeneza dawa hizo.Pamoja na hayo alizitaka hospitali zote za serikali kununua dawa kutoka Bohari ya Dawa ya Taifa MSD kwa kuwa serikali ina asilimia 90 ya dawa, hivyo zinazotakiwa kununuliwa kwa wazabuni wengine ni asilimia 10 tu. Mkuu wa Mkoa wa Morogoro, Dk Stephen Kebwe amemwomba Naibu Waziri Ndugulile kutekeleza ahadi iliyowahi kutolewa na Makamu wa Rais, Samia Suluhu Hassan, ya kupelekewa mashine ya vipimo vikubwa vya kugundua magonjwa ya CT-Scan katika Hospitali ya Rufaa ya Mkoa wakati alipoitembelea.Mkuu huyo wa Mkoa alisema, Morogoro ni Mkoa unaounganisha barabara zinazokwenda mikoa ya Nyanda za Juu Kusini, Kanda ya Kati Mikoa ya Dodoma na Singida na barabara za kwenda Dar es Salaam hivyo kumekuwepo na ajali za mara kwa mara kwa sababu ya uwingi wa magari.  <topic>: KITAIFA 